AMAARWA N'EMINYERE YAAGO*

Amaarwa, amaarwa, amaarwa, 
Nkagamanya ndugire kuzaarwa; 
Abagazoire bo bakatwarwa 
Batutsigira turi twarwa!

Hariho abo abagatenda 
N'abandi abatagenda 
Abagaboora nka kashenda 
Kwonka baingi nibakigenda.

Omu nsi yoona bahiisa 
Na Baiburi tegacwiisa; 
Namwo habamu ekiriisa 
Ku oganywa gari endiisa.

Owaganywa ataine buryaane, 
Obwo gaba ga "Katumanyane" 
Baitu againemu za katushazane, 
Gareetamu na katuhayane!

Owaganywa atende kusinda 
Akatima kye akakabinda, 
Ekitiinwa kye akiriinda 
N'ebishwaaza abihinda.

Owaganywa kubi azambaara 
Agyenda nayandaara; 
N'obundi akaba agangaara 
Ensi ereebera okutangaara!

 Nitumanya ba Rugavumba 
Abatuura aha g'emitumba 
Agabahindura nk'abashumba 
Abooteisa bakakurumba!




Twineyo na Rushengyeera 
Owaamanyiire ag'enkyeera 
Oyetuurira nk'ekifeera 
Okimumugambaho akatuumeera!

Tuteebwa na Rugarwanamu
Otagira Isheto na Muramu
Ni Kaini ogambwaho ekihemu
Nka mwene Haamu (Eva) na Adamu!


Nuwe ogwo Rusinda, Rutongana, Rurwaana 
Akaata rwekyoojo, otamanya kunywaana; 
Ni rubura, ni rwaata, otagira na mwaana 
Akacwamu obuhuuru, hamwe n'obuzaana!

Abandi bakagakubya amaata-naama
Gafumura aha mutwe gugumire nk'ebyaata mpaama 
Gatwaara obwongo bwawe Ruhamama
Gahinda n'oturo twaawe,obura kubyaama.

Amaarwa, amaarwa, amaarwa: 
Gabuungisa, garwaanisa!

Amaarwa, amaarwa, amaarwa: 
Gahugisa, gakwanisa!

Amaarwa, amaarwa, amaarwa: 
Tigatungisa; gagumbisa!

Amaarwa, amaarwa, amaarwa: 
Gayombesa, gataanisa!

Gaita obunywani butakahiire 
Gaita n'obuzaare butakufiire.

Otakanyweire maingi nu ayecure 
Owaganyweire akakooha ka muhabure 
Atarohamibwa ago amahemure 
Asiimure na baingi abahabure.

Fr. Bonaventure Turyomumazima 
Kilkeel, Northern Ireland
14 September 2018

*Akashoboorora (Footnote):
Ekitongyerero eki okihikaanise n'Akatabo: Ekitongyerero eki okihikaanise n'Akatabo: ka Benedikito K. Mubangizi, "Amaarwa n'Eminywere Yaago" Kisubi Marianum Press, 1964, pp. 1-50; hamwe n'Ekihandiiko ky Fr. Bonaventure Turyomumazima: "Amaarwa, Okureetsa n'Ebitokooza Bwongo," omuri Ai Nuunu Uganda (ekitakashohoire).
